Troels Ravn (S), 2007-05-22:
Jeg skal indlede med at sige, at da fru Lotte Bundsgaard er fraværende og ikke har mulighed for at tage opgaven her, er det blevet min.
Socialdemokraterne mener, at mennesker, der søger asyl i Danmark og ikke kan få dette, skal rejse tilbage til deres hjemland, når forholdene er til det.
Vi mener, at familier med børn skal bo i lejligheder, hvor der er plads til privatliv, hvor børnene kan lege og forældrene kan leve et liv, der er til at holde ud.
Vi mener, at forældrene skal have lov til at arbejde og uddanne sig, så de udvikler sig og ikke bliver syge, mens de er i Danmark.
Og vi mener, at børnene og de unge skal have en god børneog ungdomstilværelse med leg, uddannelse og håb for fremtiden.
Derfor har vi presset på for, at der findes en løsning for de afviste asylansøgere, der ikke kan rejse tilbage til deres hjemland på nuværende tidspunkt.
Derfor blev vi også glade, da vi hørte, at De Konservative igen og igen sagde, at forholdene for alle, ikke kun de irakiske asylansøgere, men alle, skulle forbedres.
Vi troede på, at Det Konservative Folkeparti, der jo er medlem af regeringen, denne gang ville få mere indflydelse end Dansk Folkeparti.
Men det viste sig, at De Konservative endnu en gang blev sorteper.
Dansk Folkeparti har igen bestemt, hvor stolen skal stå i regeringens udlændingepolitik.
Hvorfor mener vi så det?
Det mener vi, fordi dette lovforslag ikke er et godt tilbud til de afviste asylansøgere.
Hvis man skal kvalificere sig til at deltage i regeringens nye kontraktforløb, skal man skrive under på, at man frivilligt vil rejse hjem, og at man frivilligt vil samarbejde om denne hjemrejse, også selv om forholdene i hjemlandet er så usikkert, at man risikerer at blive slået ihjel eller forfulgt, hvis man rejser hjem.
I Irak siger myndighederne, at de ikke kan garantere for tvangshjemsendtes sikkerhed.
De opfordrer os til ikke at sende flygtninge tilbage på nuværende tidspunkt.
Alligevel vil regeringen og Dansk Folkeparti sende afviste asylansøgere hjem imod deres vilje.
Socialdemokraterne mener, det er forargeligt, at regeringen og Dansk Folkeparti vil presse irakerne til at skrive under på, at de vil sætte deres families og deres eget liv på spil, hvis de skal deltage i et opkvalificeringsforløb.
Tænk, hvis man selv fik at vide, at man kunne vælge at få uddannelse og penge, men at man så også skulle udsætte sine børn for livsfare.
Hvad ville man så vælge?
Jeg er ikke i tvivl.
Jeg ville sige nej tak til tilbuddet fra regeringen.
Det er et uanstændigt tilbud at give irakerne.
Det troede vi at De Konservative var enige med os i, men her tog vi fejl.
Dansk Folkeparti løb endnu en gang af med sejren.
De Konservative har igen og igen sagt, at det nye tilbud skulle gælde alle udviste eller alle afviste asylansøgere og ikke kun irakerne.
Det var Dansk Folkeparti uenig i, og her fik Dansk Folkeparti sin vilje.
I lovforslaget står nemlig, at dette forslag kun gælder irakerne.
I maj 2008 skal man så evaluere virkningen af forslaget, og hvis man vurderer, at ordningen virker, kan man udvide forslaget til også at gælde andre grupper.
Men før ordningen kan udvides til at omfatte andre nationaliteter end irakerne, skal Dansk Folkeparti altså mene, at den har fungeret godt.
Mon Dansk Folkeparti nogen sinde kommer til det?
Vi tvivler.
Hvis Dansk Folkeparti alligevel kommer til at synes, at ordningen er god, skal man ikke udvide ordningen, men man kan udvide ordningen.
Regeringen har altså givet Dansk Folkeparti elastik i metermål til at kræve, at ordningen efter 2008 fortsat kun skal gælde irakerne.
Socialdemokraterne mener, at alle afviste asylansøgere og deres børn skal have mulighed for at arbejde og uddanne sig indtil den dag, hvor de trygt kan rejse tilbage til deres hjemland.
Vi mener ikke, at betaling for uddannelse og en ordentlig ventetid skal være, at man sætter sit og sine børns liv på spil.
Derfor kan Socialdemokraterne ikke støtte dette forslag.
Jeg vil gerne sige til hr. Jørgen Arbo-Bæhr, at det er Socialdemokraternes helt klare opfattelse, at afviste asylansøgere skal rejse hjem, men altså – og hør så godt efter – når forholdene tillader det.
Og efter vores opfattelse er forholdene i dag hverken i det nordlige Irak eller andre steder i Irak til, at afviste asylansøgere kan rejse hjem.
Derfor har vi stillet det forslag, at afviste asylansøgere, så længe de er i Danmark og ikke kan rejse hjem, men sidder i den her fastlåste situation, skal have lov til at arbejde og uddanne sig, sådan at de bliver opkvalificeret og ikke sidder og bliver syge i asylcentrene.